

**РЕПУБЛИКА СРБИЈА**

**МИНИСТАРСТВО ПОЉОПРИВРЕДЕ, ШУМАРСТВА И ВОДОПРИВРЕДЕ**

На основу чланa 34. став 7. Закона о подстицајима у пољопривреди и руралном развоју („Службени гласник РС”, бр. 10/13, 142/14 и 103/15, 101/16 и 35/23) и чланa 9. Правилника о подстицајима за подршку унапређењу система креирања и преноса знања кроз подршку за развој техничко-технолошких, примењених, развојних и иновативних пројеката у пољопривреди и руралном развоју („Службени гласник РС”, број 55/23), Министарствo пољопривреде, шумарства и водопривреде (у даљем тексту: Министарство) расписује

# К О Н К У Р С

**ЗА РАСПОДЕЛУ ПОДСТИЦАЈА ЗА ПОДРШКУ УНАПРЕЂЕЊУ СИСТЕМА КРЕИРАЊА И ПРЕНОСА ЗНАЊА КРОЗ ПОДРШКУ ЗА РАЗВОЈ ТЕХНИЧКО-ТЕХНОЛОШКИХ, ПРИМЕЊЕНИХ, РАЗВОЈНИХ И ИНОВАТИВНИХ ПРОЈЕКАТА У ПОЉОПРИВРЕДИ И РУРАЛНОМ РАЗВОЈУ У 2023. ГОДИНИ**

**Члан 1.**

Министарствo пољопривреде, шумарства и водопривреде расписује Конкурс за расподелу подстицаја за унапређење система креирања и преноса знања кроз развој техничко-технолошких, примењених, развојних и иновативних пројеката у пољопривреди и руралном развоју у 2023. години (у даљем тексту: Конкурс), за области које су утврђене одредбама члана 3. Правилника о подстицајима за подршку унапређењу система креирања и преноса знања кроз подршку за развој техничко-технолошких, примењених, развојних и иновативних пројеката у пољопривреди и руралном развоју („Службени гласник РС”, број 55/23), (у даљем тексту: Правилник), на следеће теме:

1) Унапређење млечног говедарства коришћењем генетског утицаја бикова сименталске расе са високим индексом перзистенције на ток лактације плоткиња;

2) Унапређење млечног говедарства кроз генетски утицај бикова сименталске расе са високим индексом на број соматских ћелија на квалитет и здравствену исправност млека код плоткиња;

3) Унапређење процеса гајења малина кроз примену савремених технологија;

4) Динамика раста и структура мешовитих шума букве и јеле на Гочу као основ њиховог одрживог газдовања.

**Члан 2.**

Право на подстицаје у складу са одредбама члана 2. тачка 1) Правилника остварује:

1) правно лице уписано у Регистар научноистраживачких организација, у складу са законом којим се уређује научноистраживачка делатност;

2) истраживачко развојни центар и иновациони центар уписан у Регистар иновационих делатности у складу са законом којим се уређује иновациона делатност;

3) акредитовани факултет,

4) предузетник и правно лице који испуњавају услове за обављање саветодавних и стручних послова у пољопривреди, у складу са законом који уређује обављање саветодавних и стручних послова у пољопривреди,

5) правно лице овлашћено за обуку и усавршавање пољопривредних саветодаваца и пољопривредних произвођача, у складу са законом који уређује обављање саветодавних и стручних послова у пољопривреди.

Лице из става 1. овог члана остварује право на подстицаје ако:

1) се пројекат реализује на подручју Републике Србије;

2) се пројекат не финансира из других извора јавног финансирања;

3) је пројекат усклађен са Стратегијом пољопривреде и руралног развоја Републике Србије за период 2014–2024. године („Службени гласник РСˮ, број 85/14 – у даљем тексту: Стратегија);

4) у складу са критеријумима за оцењивање пројеката постоје расположива средства за одобравање права на подстицаје у оквиру укупних средстава опредељених овим Конкурсом, у складу са посебним прописом којим се уређује расподела подстицаја у пољопривреди и руралном развоју и овим правилником.

Лице из ст. 1. и 2. овог члана остварује право на подстицаје за спровођење пројеката из члана 1. овог Конкурса и ако:

1) има најмање четири експерта која ће бити ангажована у току целог времена трајања пројекта;

2) је у складу са критеријумима одређеним овим Конкурсом пројекат оцењен са најмање 50 или више бодова.

**Члан 3.**

Пројекат може реализовати више правних лица из члана 2. овог Конкурса, при чему је једно у улози носиоца пројекта и потписника уговора и уговорних обавеза.

Лице из члана 2. овог Конкурса на реализацији пројекта може ангажовати и одговарајућа стручна лица (у даљем тексту: експерте), која нису запослена код њега.

Подносилац пријаве из члана 2. овог Конкурса може укључити и друга правна лица у реализацију пројекта као партнерске организације.

**Члан 4.**

Лице из члана 2. овог Конкурса покреће поступак за остваривање права на подстицаје избором и попуњавањем одговарајућег електронског обрасца пријаве на Конкурс, у online форми, непосредно у оквиру софтверског решења еАграр, који се потписује регистрованом шемом електронске идентификације високог нивоа поузданости, у складу са законом којим се уређује електронски документ, електронска идентификација и услуге од поверења у електронском пословању.

Садржина електронског обрасца пријаве на Конкурс прописана је одредбама члана 10. Правилника.

Пријава на Конкурс се подноси појединачно за сваку пројектну тему из члана 1. овог Конкурса.

**Члан 5.**

Уз електронски образац пријаве на Конкурс из члана 4. овог Конкурса, прилаже се у електронској форми, непосредно у оквиру софтверског решења еАграр пројекат, који нарочито садржи:

1) *сажетак пројекта*, који обухвата: назив теме, опис постојеће ситуације, опис текућих проблема и њихових узрока које пројекат обрађује; анализу потенцијалних ограничења и изазова за решавање наведених проблема, као и усклађеност са општим и специфичним циљевима у Стратегији;

2) *податке о подносиоцу пријаве* – назив и седиште подносиоца пријаве, податке о одговорном лицу подносиоца пријаве, односно законском заступнику и лицу овлашћеном за подношење пријаве и закључивање уговора о коришћењу подстицаја; податке о лицима за контакт; телефон, факс, електронску адресу, ПИБ, матични број, податке о трезорском рачуну;

3) *циљ пројекта* који обухвата: процену утицаја на област деловања, опис карактеристика области деловања пројекта и циљева који се желе остварити;

4) *резултат пројекта* који обухвата очекивани резултат са јасно дефинисаним индикаторима за мерење остварености резултата, као и опис резултата пројекта који могу да се ставе на располагање директним корисницима;

5) *план активности* који обухвата: опис и план спровођења активности, детаљно представљање појединих активности, њихов обим и динамику инмплементације; тачан опис послова појединих извршилаца, експерата, односно партнерских организација; податке о тачном времену и месту одржавања свих предавања, огледа и других активности; податке о средствима комуникације са корисницима пројекта. Подносилац пријаве је дужан да о свим накнадним променама времена или места одржавања активности у односу на План активности, обавести Управу најкасније три радна дана унапред;

6) *податке о корисницима пројекта*, који обухватају: број корисника у примарним циљаним групама, објашњење на који начин пројекат утиче на њихове интересе и на који начин су укључени у имплементацију пројекта; као и секундарне циљане групе и начин на који ће бити обухваћене;

7) *податке о партнерским организацијама*, који обухватају: назив и седиште партнерских организација које учествују у спровођењу активности пројекта, тачан опис послова и динамику спровођења активности од стране партнерских организација;

8) *финансијски план*, који обухвата: опште ресурсе који ће се користити у пројекту – финансијске природе, људске (лица ангажована на реализацији, волонтери, партнерске организације) и физичке (технологија, опрема, итд.); означавање ресурса и трошкова који представљају учешће подносиоца пријаве, као и ресурса и трошкова који представљају предмет подстицаја, при чему трошкови морају бити исказани у динарима и у бруто износима, а трошкови набавке роба и услуга посебно исказани са урачунатим ПДВ-ом и без ПДВ-а; као и представљање укупног трошка и дистрибуције коришћења средстава;

9) *копију извода из Регистра* научноистраживачких организација или извода из Регистра иновационих делатности; односно копију документације којом се доказује испуњеност услова за обављање саветодавних послова у пољопривреди;

10) *податке о обучености* лица ангажованих на реализацији пројекта, који обухватају радне биографије ових лица, са доказима о обучености за тематску област (дипломе, сертификати, лиценце и/или потврде о похађању обуке);

11) *податке о референцама*, који обухватају број реализованих пројеката подносиоца пријаве у тематској области и број референци експерата односно партнерских организација ангажовних на пројекту са којим се аплицира у тематској области у периоду од претходних шест година пре године у којој је расписан конкурс;

12) *списак возила* која ће бити коришћена за реализацију пројекта, са копијама саобраћајних дозвола и уговора о закупу или коришћењу, уколико саобраћајна дозвола не гласи на подносиоца пријаве;

13) *списак опреме* која је неопходна за реализацију пројекта, при чему се посебно наводи опрема у поседу подносиоца пријаве, а посебно опрема коју је потребно додатно набавити;

14) *план дистрибуције материјала* насталих реализацијом пројекта (лифлети, брошуре, упутства и CD-ови);

15) *копија уговора о пословно-техничкој сарадњи закљученог са партнерском организацијом*, ако ове организације учествују у спровођењу активности пројекта.

Одговорно лице подносиоца пријаве пројекат из става 1. овог члана потписује регистрованом шемом електронске идентификације високог нивоа поузданости, у складу са законом којим се уређује електронски документ, електронска идентификација и услуге од поверења у електронском пословању.

Комисија за утврђивање испуњености услова за остваривање права на подстицаје и оцену пријављених пројеката задржава право да тражи додатне податке и документацију ради провере испуњености прописаних услова из Правилника и Конкурса.

**Члан 6.**

Очекивани резултати и начин њихове дисеминације за подстицаје на тему из члана 1. тачка 1) овог Конкурса - „Унапређење млечног говедарства коришћењем генетског утицаја бикова сименталске расе са високим индексом перзистенције на ток лактације плоткиња“ обухватају: Анализу тренутног стања у млечном говедарству, утврђивање начина за избор грла (бикова са високим индексом перзистенције и плоткиња тих бикова на њихов ток лактације), економски значај и утицај на производњу млека. Извршено мерење количине млека и контрола продуктивности једном месечно по А методи и свођење лактације на стандардну од 305 дана за 100 плоткиња, уз присуство пољопривредних произвођача и представника надлежне ПССС; Израђену брошуру “Унапређење млечног говедарства коришћењем генетског утицаја бикова сименталске расе са високим индексом перзистенције на ток лактације плоткиња’’ која је штампана на најмање четири стране у тиражу од 500 примерака, а која је дистрибуирана свим Пољопривредним саветодавним и стручним службама, Министарству пољопривреде, шумарства и водопривреде (најмање 10 примерака), као и заинтересованим корисницима пројекта; Одржана најмање 3 скупа на којима ће бити презентовани резултати пројекта са најмање 15 учесника на једном скупу. Промоцију резултата пројекта путем мас медија кроз објављивање најмање 5 прилога на сајтовима институција укључених у реализацију пројекта или другим релевантним институцијама (од чега један на [www.psss.rs](http://www.psss.rs)), једног прилога на телевизији и најмање два текста у штампаним медијима; Урађен извештај о реализацији пројекта.

Очекивани резултати и начин њихове дисеминације за подстицаје на тему из члана 1. тачка 2) овог Конкурса - „Унапређење млечног говедарства кроз генетски утицај бикова сименталске расе са високим индексом на број соматских ћелија на квалитет и здравствену исправност млека код плоткиња“ обухватају: Анализу тренутног стања у млечном говедарству, утврђивање начина за избор грла (плоткиња, ћерки бикова са високим индексом на број соматских ћелија), економски значај, утицај на квалитет и здравствену исправност произведеног млека. Извршено показно узорковање млека и контрола продуктивности једном месечно по А методи као и Shalm тест а за 100 плоткиња уз присуство пољопривредних произвођача и представника надлежне ПССС; Израђену брошуру “Унапређење млечног говедарства кроз генетски утицај бикова сименталске расе са високим индексом на број соматских ћелија на квалитет и здравствену исправност млека код плоткиња’’ која је штампана на најмање четири стране у тиражу од 500 примерака, а која је дистрибуирана свим Пољопривредним саветодавним и стручним службама, Министарству пољопривреде, шумарства и водопривреде (најмање 10 примерака), као и заинтересованим корисницима пројекта; Одржана најмање 3 скупа на којима ће бити презентовани резултати пројекта са најмање 15 учесника на једном скупу; Промоцију резултата пројекта путем мас медија кроз објављивање најмање 5 прилога на сајтовима институција укључених у реализацију пројекта или другим релевантним институцијама (од чега један на [www.psss.rs](http://www.psss.rs)), једног прилога на телевизији и најмање два текста у штампаним медијима; Урађен извештај о реализацији пројекта.

Очекивани резултати и начин њихове дисеминације за подстицаје на тему из члана 1. тачка 3) овог Конкурса - „Унапређење процеса гајења малина кроз примену савремених технологија“ обухватају: Успостављање техничко-технолошки унапређене линије производње малине кроз набавку опреме и механизације на изабраним пољопривредним газдинствима у Републици Србији на коме би се спровела сва истраживања; На научним основама извршена економска анализа унапређене линије производње малине, као и компаративна анализа са традиционалним начином узгоја малине на пољопривредним газдинствима у Србији. Анализу тренутног стања у сектору производње малине која обухвата: број произвођача малине, обим производње, ризике у производњи, квалитет садног материјала, проблем радне снаге, могућност дефинисања бренда, могућност добијања ознаке географског порекла, предлог за дефинисање регије за узгој квалитетне малине; Израђен приручниик „ Унапређење процеса гајења малина кроз примену савремених технологија “ у електронском облику и у штампаном облику у најмање 40 примерака са најмање 30 страна која је дистрибуирана Пољопривредним саветодавним и стручним службама и Министарству пољопривреде, шумарства и водопривреде (најамње 5 примерака); Одржана најмање 3 скупа на којима ће бити презентовани резултати пројекта са најмање 15 учесника на једном скупу; Урађен извештај о реализацији пројекта.

Очекивани резултати и начин њихове дисеминације за подстицаје на тему из члана 1. тачка 4) „Динамика раста и структура мешовитих шума букве и јеле на Гочу као основ њиховог одрживог газдовања“ обухватају: Анализу тренутног стања, утврђивање значаја динамике раста и структуре мешовитих шума букве и јеле као основ одрживог газдовања, на нучним основама извршену економску анализу одрживости мешовитих шума букве и јеле на Гочу по основу динамике раста и структуре, утврђивање негативног утицаја спонтаног развоја састојна процесима током времена као фактора удаљавања постизања циљева у смислу добијања структуре стабилне, социо-економски и еколошки вредне шуме, утврђивање трендова промене структуре и динамике раста у овим шумама и предлог сета узгојно-уређајних мера којима се они могу усмерити; Израђену брошуру “Динамика раста и структура мешовитих шума букве и јеле на Гочу као основ њиховог одрживог газдовања’’ која је штампана на најмање четири стране у тиражу од 500 примерака, а која је дистрибуирана свим Пољопривредним саветодавним и стручним службама, Министарству пољопривреде, шумарства и водопривреде (најмање 10 примерака), као и заинтересованим корисницима пројекта; Одржане најмање две радионице на наставној бази Гоч Шумарског факултета; Публикована студија „Динамика раста и структура мешовитих шума букве и јеле на Гочу као основ њиховог одрживог газдовања“ у тиражу 100 примерака. Студија ће се дистрибуирати свим Пољопривредним саветодавним и стручним службама у Републици Србији, Министарству пољопривреде, шумарства и водопривреде Републике Србије, шумарским газдинствима, ЈП „Србијашуме“ и националним парковима, као и заинтересованим корисницима пројекта. Организација завршног скупа пројекта на наставној бази Гоч Шумарског факултета (промоција финалних резултата пројекта) уз присуство од најмање 30 учесника. Оглашавање: у периоду реализације пројекта, резултати пројектних активности биће доступни и путем дигиталних/електронских медија (са минимум 2 прилога оглашена на web странама институција укључених у реализацију пројекта и минимум 1 прилогом емитованим на телевизији) и штампаних медија (минимум 1 прилог објављен у штампаним медијим усмереним на сектор пољопривреде). Урађен извештај о реализацији пројекта.

**Члан 7.**

Трошкови исказани у пројекту, у делу Финансијски план, су прихватљиви ако се односе на:

1) трошкове за накнаде лица ангажованих на реализацији, у висини до 35% од вредности пројекта;

2) трошкове за реализацију активности у висини до 65% од процењене вредности пројекта:

(1) набавка опреме неопходне за реализацију пројекта,

(2) путни трошкови,

(3) трошкови примењеног истраживања (трошкови постављања, одржавања и праћења огледа) односно трошкови других врста истраживања,

(4) трошкови одржавања обука и предавања, кроз закуп сале, организовани превоз учесника обуке и трошкови кетеринга;

3) трошковe дисеминације добијених резултата у висини до 25% од вредности пројекта:

(1) трошкове штампања материјала (нпр. брошуре, упутства, лифлети и слично),

(2) трошкове информисања јавности, трошкови медија.

4) режијскe трошковe који се не могу одвојено приказати (трошкови струје, воде, комуникација, коришћења просторија и сл.) и који могу бити трансферисани у корист научно-истраживачке институције, а који не могу прећи износ већи од 20% вредности пројекта.

**Члан 8.**

Критеријуми за оцену пројеката дати су у табеларном приказу (Табела1.)

Табела 1. Критеријуми за оцену пројеката

|  |  |  |
| --- | --- | --- |
| Ред.  бр. | Критеријуми за оцену | Број бодова |
| 1. | Према циљевима који се постижу реализацијом пројекта (процена степена унапређења стања у области у којој се пројекат спроводи, обим и значај планираних обука и обим и релевантност публикованог материјала): | до 30 |
| 1.1. | - Обим и релевантност планираних истраживања | 1 – 15 |
| 1.2. | - Обим и значај планираних резултата | 1 – 15 |
| 2. | Оцена искуства и релевантности научноистраживачке институције с обзиром на постигнуте резултате у периоду од 2017-2022. године у области у којој је дефинисана пројектна тема: | до 20 |
| 2.1. | - Број реализованих пројеката из области пројектне теме. Сваки реализовани пројекат из области пројектне теме подносиоца пријаве/институција се бодује 2 бода | 1-10 |
| 2.2. | - Укупан број референци експерата односно партнерских организација ангажованих на Пројекту са којим се аплицира у тематској области. Сваких 5 референци се бодују 1 бодом | 1 – 10 |
| 3. | Вредност пројекта предвиђена финансијским планом | до 15 |
| 3.1. | - Вредност пројекта до 2 милиона динара | 15 |
| 3.2. | - Вредност пројекта од 2 до 3 милиона динара | 10 |
| 3.3. | - Вредност пројекта преко 3 милиона динара | 5 |
| 4. | Учешће партнерских организација на реализацији пројекта, при чему се учешће сваке ПССС односно друге партнерске организације бодује са 2 бода | до 10 |
| 5. | Економски оптималан финансијски план пројекта. Однос између приказаних трошкова у буџету (финансијском плану) и очекиваних резултата указује да би коришћењем буџетских средстава на најрационалнији начин био остварен јавни интерес | до 25 |
| 6.  6.1.  6.2.  6.3. | Учешће на конкурсу за расподелу подстицаја за унапређење система креирања и преноса знања кроз развој техничко-технолошких, примењених, развојних и иновативних пројеката у пољопривреди и руралном развоју:  - Подносилац пријаве по први пут учествује на конкурсу  - Подносилац пријаве по други пут учествује на конкурсу  - Подносилац пријаве по трећу пут учествује на конкурсу | до 15  15  10  5 |

Ако су два или више пројекта оцењени истим бројем бодова, предност има пројекат који има више партнерских организација.

**Члан 9.**

Укупна расположива средства за реализацију овог Конкурса опредељују су у износу од 37.050.000,00 динара (словима: тридесетмилиона динара), у складу са посебним прописом којим се уређује расподела подстицаја у пољопривреди и руралном развоју.

.

Максимални износ подстицаја који може да оствари подносилац пријаве на овај Конкурс, износи 20.000.000,00 динара по кориснику подстицаја, у складу са Правилником.

**Члан 10.**

Испуњеност услова за остваривање права на подстицаје утврђује комисија коју образује министар надлежан за послове пољопривреде, чији је члан представник министарства надлежног за послове научноистраживачке и иновационе делатности.

Комисија из става 1. овог члана разматра пријаве на конкурс, оцењује пројекте по утврђеним критеријумима у складу са овим Конкурсом, формира јединствену ранг листу подносилаца пријава, и директору Управе доставља одлуку о додели подстицаја.

Подстицаји се додељују према редоследу на ранг листи а до расположивости средстава опредељених овим Конкурсом.

**Члан 11.**

Рок за подношење пријава на Конкурс је 8 (осам) дана од дана објављивања Конкурса на званичној интернет страници Управе [www.uap.gov.rs](http://www.uap.gov.rs) и Министарства пољопривреде, шумарства и водопривреде <http://www.minpolj.gov.rs/>.

**Члан 12.**

Коначни резултати Конкурса објављују се на званичној интернет страници Управе.

Управа са лицем коме је решењем утврђено право на подстицаје (у даљем тексту: корисник подстицаја) закључује уговор о коришћењу подстицаја којим се ближе уређују међусобна права и обавезе у погледу коришћења подстицаја, у складу са одредбама члана 23. Правилника

**Члан 13.**

Овај Конкурс објавити на званичној интернет страници Министарства пољопривреде, шумарства и водопривреде <http://www.minpolj.gov.rs> и званичној интернет страници Управе за аграрна плаћања <http://www.uap.gov.rs>.

. Информације у вези расписаног Конкурса доступне су на телефоне Инфо-центра Министарства пољопривреде, шумарства и водопривреде: 011/260-79-60 или 011/260-79-61, као и контакт центра Управе за аграрна плаћања 011/30-20-100 или 011/30-20-101, сваког радног дана од 7:30 до 15:30 часова, као и на званичној веб презентацији еАграр, на адреси <https://eagrar.gov.rs>.

У Београду, 10. јула 2023. године,

|  |  |
| --- | --- |
| **Број: 401-00-747/2023-03**  **Дана: 14.04.2023. године** | **МИНИСТАР**  **Јелена Танасковић** |